projecte-aina/catalan_government_crawling huggingface dataset:
Al Paratge Natural d'Interès Nacional del Massís del Pedraforca hi ha diversos camins senyalitzats de dificultat diversa.
Tot i que ens trobem en una zona de muntanya on hi ha desnivells importants, el Paratge té alguns senders fàcils, com per exemple:
A l'hivern, algunes d'aquestes excursions també es poden realitzar amb raquetes de neu.
Podreu trobar informació d'aquests senders a:
Alguns dels camins senyalitzats del Paratge Natural d'Interès Nacional del Massís del Pedraforca també es poden recórrer a cavall.
Per iniciar-se en aquesta disciplina el millor és adreçar-se a les hípiques de la zona que organitzen cursos d'iniciació i rutes fàcils a cavall.
Al Paratge Natural d'Interès Nacional del Massís del Pedraforca s'hi poden realitzar algunes sortides amb bicicleta de nivell baix.
El Paratge Natural d'Interès Nacional del Massís del Pedraforca disposa de diversos equipaments amb zones de pícnic i barbacoes; tot i que aquestes estan equipades amb mataguspires, s'ha de procurar extremar les precaucions durant la seva utilització per evitar incendis forestals.
Al mapa del Paratge podeu consultar on estan situades.
Una manera de gaudir dels esports de natura en un ambient controlat i amb l'ajuda de monitors especialitzats.
Ponts mòbils, escales, tirolines, xarxes, cordes, túnels, etc. Activitats per divertir a petits i grans.
- Parc de Palomera: parc acrobàtic, parc de neu i itineraris de natura.
Un espai amb un relleu suau que ofereix grans possibilitats per al lleure personal, familiar i col·lectiu.
El submarinisme és una de les activitats més practicades tant a les illes Medes com a la costa del Montgrí.
El desenvolupament d'infraestructures i empreses per realitzar aquesta activitat a l'Estartit dóna una àmplia oferta de possibilitats, tant per als que ja són submarinistes, com per als qui vulguin iniciar-se en aquest món.
La protecció de les illes ha fet que les Medes siguin un punt de pas obligat per a tothom que vulgui gaudir i conèixer un fons marí amb una biodiversitat espectacular.
El port de l'Estartit obre la possibilitat de practicar un gran nombre d'activitats relacionades amb la nàutica professional i recreativa, com per exemple:
Al massís s'hi poden localitzar un bon nombre de senders i itineraris, tant interiors com litorals.
La seva tipologia es pot consultar al plànol guia.
Les rutes de cicloturisme que es poden visualitzar al plànol guia ofereixen la possibilitat de connectar les dues comarques veïnes, l'Alt i el Baix Empordà, en una ruta d'extraordinària bellesa paisatgística.
El massís ofereix una àrea recreativa situada al coll de les Sorres.
Una de les millors maneres d'iniciar la vostra estada al Parc és passar pels seus centres de visitants i punts d'informació.
D'aquesta manera obtindreu la informació més actualitzada i personalitzada per planificar la vostra visita i podreu conèixer les exposicions temàtiques que interpreten el patrimoni natural, arquitectònic, etnològic i paisatgístic dels Ports.
Igualment, us podeu informar de les activitats, cursos, tallers, sortides guiades o xerrades que s'organitzen entorn del Parc consultant l'Agenda d'activitats i d'altres esdeveniments d'interès als webs oficials dels pobles.
Les característiques físiques pròpies del Delta, completament pla i amb diverses masses d'aigua, permeten gaudir de la natura usant diversos mitjans de transport tous: caminant, en bici, a cavall o en canoa.
Per les seves característiques (amplada, profunditat, corrent escàs i poca circulació d'embarcacions), el riu Migjorn és un lloc idoni per a la pràctica del piragüisme.
Per les seves aigües descobrirem in situ l'entorn de l'illa de Buda, les activitats humanes tradicionals, el bosc de ribera i, com que es tracta d'un antic braç de l'Ebre, l'abandonament de desembocadures.
La gran varietat d'itineraris que recorren els diferents indrets i racons del Parc permeten plantejar excursions per tots els gustos, tant si es vol recórrer un camí en família com si es vol realitzar un recorregut més exigent.
En aquest sentit, el Parc ofereix una extensa xarxa d'itineraris senyalitzats de diferents nivells de dificultat, que permeten conèixer totes les zones i ecosistemes del seu territori.
En un territori tan extens les possibilitats són moltes.
A banda dels itineraris senyalitzats del Parc Natural, podreu triar entre un gran nombre de camins promoguts per entitats locals:
Per als més experimentats, si voleu conèixer propostes d'alpinisme i travesses de muntanya ho podeu fer a l'apartat corresponent d'aquest mateix web.
Cada any l'Ajuntament de la Seu d'Urgell i el Consell Comarcal de l'Alt Urgell ofereixen un complet programa de rutes guiades on es poden escollir excursions a peu o amb BTT, i rutes naturalistes o de marxa nòrdica.
L'entorn del Parc Natural ofereix moltes possibilitats per a la realització de rutes a cavall.
Hi ha empreses especialitzades en marxes i rutes a cavall per a totes les edats i nivells.
Per a més informació podeu adreçar-vos als punts d'informació del Parc o a les oficines de turisme.
Passar una jornada en una de les àrees d'esbarjo del Parc Natural és una magnífica opció per gaudir de l'aire lliure amb la família o els amics.
La major part de les 37 àrees d'esbarjo existents al Parc estan equipades amb taules, bancs o fonts, i algunes també disposen de cartells interpretatius que us ajudaran a descobrir l'interès natural o cultural del seu entorn.
Trobareu la informació sobre totes les àrees d'esbarjo del Parc a la pàgina àrees d'esbarjo d'aquest web.
Us recordem que està rigorosament prohibit encendre foc, excepte en algunes àrees d'esbarjo equipades amb barbacoes amb mataguspires.
L'acampada no està permesa a cap àrea d'esbarjo.
Al Parc Natural hi ha una gran extensió de boscos de propietat pública o comunal, on és possible recol·lectar bolets, com ceps, rossinyols, fredolics o rovellons; fruits del bosc, com nabius i gerds; així com plantes aromàtiques i medicinals.
En general, aquestes activitats es poden fer de forma gratuïta, però sempre respectant la normativa del Parc i els béns públics i privats.
En el cas dels bolets, heu de tenir en compte que el Bosc de Virós (Alins) i la vall d'Esterri de Cardós són zones acotades pels seus titulars.
Per recollir bolets en aquests boscos heu de pagar un tiquet per persona i dia.
La recol·lecció d'algunes espècies de plantes, com el boix grèvol i la gençana groga, està regulada, i requereix autorització de la Direcció General de Medi Natural i Biodiversitat.
No dubteu a posar-vos en contacte amb el Parc Natural per conèixer quines són les plantes que podeu recol·lectar.
Per a les persones que busquen activitats més relaxades, hi ha algunes opcions de transport públic que pot facilitar-los l'accés a l'interior del Parc i així poder arribar més amunt, on el paisatge cada cop és més espectacular:
A Boí i a Espot, el servei de taxis 4x4 ofereixen durant tot l'any, mentre la neu ho permeti, un servei tipus llançadora fins als paratges del planell Aigüestortes o a l'estany de Sant Maurici.
Un cop allà, teniu tot el temps que desitgeu per anar més amunt, consulteu els horaris de tornada.
A la Val d'Aran, durant els mesos d'estiu, un servei discrecional de transport públic a les riberes d'Aiguamòg i Valarties facilita l'accés a peu als refugis de Colomèrs i Era Restanca, respectivament.
A la vall Fosca, entre juliol i setembre, un telefèric comunica l'embassament de Sallente amb l'estany Gento, punt de sortida d'algunes excursions molt interessants.
Encara que cal estar mínimament en forma per enfrontar-se a algunes caminades, segur que als fulletons d'itineraris que el Parc edita, trobareu alguna proposta adient.
Al planell d'Aigüestortes es pot fer una passejada molt assequible en poc més de mitja hora.
Des de l'estany de Sant Maurici el camí de la cascada de Ratera es pot fer en aproximadament mitja hora de pujada, amb algun tram amb un cert desnivell.
Les activitats de natura amb l'acompanyament dels guies interpretadors, també són una bona opció per gaudir de la natura.
Recordeu que el Parc es troba cobert de neu bona part de l'any (ben bé de finals de novembre fins a principis de maig) i que aquest fet pot dificultar molt l'accés al Parc.
Les activitats de natura per poder observar la fauna i la flora del Parc són les més preuades pels visitants.
Aquesta no és una tasca gens fàcil i s'ha de tenir en compte que no es pot malmetre la flora ni tampoc s'ha de molestar la fauna que es troba en el seu medi natural.
La caça fotogràfica és una activitat respectuosa amb el medi, sempre que es faci complint la normativa referent al Decret d'activitats fotogràfiques, científiques i esportives.
Dins el programa d'activitats, el Parc Natural del Cadí-Moixeró organitza periòdicament cursets de fotografia i, anualment, un concurs de fotografia..
El Parc Natural del Cadí-Moixeró va ser declarat zona d'especial protecció per a les aus (ZEPA) i, d'acord amb la Directiva d'hàbitats de la Unió Europea de la xarxa Natura 2000, compta amb una trentena d'hàbitats, una quinzena d'espècies de fauna i dues espècies de flora d'interès europeu.
Això fa que siguin molts els visitants especialitzats que vénen al Parc per poder veure les espècies més curioses.
Per al públic en general, el Parc organitza diverses sortides guiades al llarg de l'any, dins el programa d'activitats, per a l'observació de fauna: cérvols, isards, ocells, insectes, etc.
El Parc ha creat una sèrie d'itineraris de natura curts i a l'abast de tots els públics on s'explica la vida, l'entorn i les característiques dels animals protagonistes.
Terrenys especialment condicionats per l'exhibició d'espècies vegetals, ja sigui per la conservació com per la divulgació d'aquestes espècies.
Circuit pel coneixement de les espècies arbòries de la zona.
Plantació d'espècies autòctones amb qualitats medicinals.
Plantació d'espècies autòctones amb qualitats medicinals
La gran extensió, la varietat d'altituds i orientacions i el bon estat de conservació del Parc Natural de l'Alt Pirineu el converteixen en un territori idoni per als amants de la natura, ja sigui observant l'espectacular fauna pirinenca, deixant-se portar per la màgia dels boscos de muntanya o descobrint l'impressionant patrimoni geològic creat per les glaceres.
Molts estudiosos i aficionats a l'observació de la natura són atrets per aquestes espècies.
Cal saber però que, en un parc nacional, l'estricta protecció de les espècies passa per davant de la curiositat dels visitants i que cal conèixer i complir la normativa de protecció.
La millor manera de descobrir els secrets naturals del Parc és deixar-vos acompanyar pels guies interpretadors del Parc.
En el decurs d'aquests itineraris guiats, aptes per a tothom, us mostraran un munt de curiositats sobre la història, la geologia, la flora i la fauna del Parc.
Moltes empreses de turisme actiu ofereixen activitats de descoberta de la natura.
Al lloc web de l'Associació de Guies del Parc, podeu cercar empreses que ofereixen els serveis de guies interpretadors reconeguts i titulats pel Parc Nacional.
El Parc Nacional també edita un calendari d'activitats propi que podeu consultar en aquesta mateixa web.
Per a més informació i reserves cal que us poseu en contacte amb les cases del Parc de Boí i Espot, o amb als centres d'informació de Llessui i de Senet.
En les seves passejades (itineraris), al visitant l'impactarà el marcat contrast entre la riquesa geològica de les formacions rocoses de granit, les pissarres i les tarteres, amb els diversos verds, cromàticament canviants segons l'estació, de les alzines, dels pins i dels roures o dels conreus de vinyes de la vall.
Els aficionats a la fotografia trobaran excel·lents racons i paisatges que, especialment a la tardor amb la varietat d'ocres de les fulles, i a la primavera amb l'esclat de les flors i el rebrollar dels torrents, inviten a endur-se una multitud d'imatges, testimonis de la gran varietat natural del Paratge.
La diversitat faunística del bosc permetrà, a l'ull de l'observador pacient, la possibilitat de trobar-se amb diferents espècies d'animals que, com els porcs senglars, els cabirols o els esquirols, han fet del bosc de Poblet el seu hàbitat.
Així mateix, els afeccionats a les aus tindran l'oportunitat de contemplar, segons l'època de l'any, el vol d'ocells com el pica-soques blau i el picot garser gros, o de rapinyaires com l'astor o l'àguila marcenca.
Lluny de la contaminació lumínica, al Paratge s'hi troben diferents punts des d'on els amants de l'astronomia poden gaudir d'una molt bona observació nocturna del cel, amb una visió privilegiada dels estels i de les constel·lacions.
Des de fa molts segles, el monestir de Santa Maria de Poblet és un punt de referència per a moltes persones que cerquen, en aquest enclavament únic, la pau i la serenor que ofereixen les seves pedres, la seva història i la seva tradició espiritual, dins del privilegiat entorn natural del Paratge.
La caça fotogràfica és una activitat respectuosa amb el medi, sempre que es faci respectant la normativa referent al Decret d'activitats fotogràfiques, científiques i esportives.
Dins el programa d'activitats del Parc Natural del Cadí-Moixeró, on també s'inclouen activitats del Paratge Natural d'Interès Nacional del Massís del Pedraforca, s'organitzen periòdicament cursos de fotografia i un concurs de fotografia anual.
El Paratge Natural d'Interès Nacional del Massís del Pedraforca, juntament amb el Parc Natural del Cadí-Moixeró, va ser declarat zona d'especial protecció per a les aus (ZEPA) i també té hàbitats i espècies de flora i fauna d'interès europeu d'acord amb la Directiva d'hàbitats de la Unió Europea de la xarxa Natura 2000.
Això fa que siguin molts els visitants especialitzats que vénen al Paratge per poder veure les espècies més curioses.
Per al públic en general, al Paratge es fan sortides guiades al llarg de l'any per a l'observació de fauna: cérvols, isards, ocells, insectes, etc.
A prop del Paratge Natural d'Interès Nacional del Massís del Pedraforca hi ha un itinerari de natura curt, a l'abast de tots els públics, on s'explica la vida, l'entorn i les característiques del seu animal protagonista, la Ruta de la mallerenga petita.
El Parc Natural dels Ports disposa d'àrees de lleure repartides per les tres comarques.
Aquestes àrees són, a més d'un lloc de descans i esbarjo, el punt de partida d'itineraris familiars i excursionistes per a tothom que vulgui gaudir de la natura.
Les àrees estan equipades amb taules i aigua corrent, i donen cabuda a totes les persones i activitats respectuoses amb el medi.
Hi ha dos senders de gran recorregut (GR) que creuen el Parc Natural dels Ports.
D'una banda, el GR-7 que travessa el massís longitudinalment passant per la font Ferrera, Casetes Velles, el Mascar, les Clotes, l'Espina, Sant Roc i el poble de Paüls.
Una variant d'aquest GR és el GR-171: se separa del GR-7 a l'altura del Mascar, i passa pel Toscar i l'Alfara de Carles per tornar-se a creuar amb el ramal principal a Paüls i continuar després cap a Prat de Comte.
D'una altra banda, el GR-8 que va des del Refugi de la Font Ferrera cap a Beseit (Terol) per les zones de Refalgarí i Millers.
Una altra proposta per conèixer el conjunt de l'espai és la ruta dels Estels del Sud, que proposa a través de diverses etapes recórrer el massís passant per diferents refugis i cases de pagès.
Les vies verdes del Baix Ebre i la Terra Alta s'uneixen per conduir-nos des de Tortosa fins a Alcanyís, a l'Aragó, en un recorregut de 110 km. Es tracta de l'antiga via fèrria de la vall de Zafán, avui condicionada per al passeig i el trànsit de bicicletes.
La via verda ens atansa als pobles dels Ports, Tortosa, Roquetes, Prat de Comte, Horta de Sant Joan i Arnes.
En el primer tram (Baix Ebre) ens dóna la millor perspectiva del massís des de la plana, i en el segon (Terra Alta) ens endinsa en boscos mediterranis tot seguint el traçat del riu Canaletes.
Els estudiosos i també els aficionats a la natura troben als parcs i paratges naturals indrets especialment interessants per observar la fauna, la flora i els paisatges.
A Catalunya hi ha una llarga i fructífera tradició naturalista.
Tot i que es pot contemplar i estudiar la natura en molts llocs fora dels parcs naturals, la riquesa del patrimoni natural als espais protegits, sumada a les facilitats en forma d'infraestructures i equipaments que aquests ofereixen, fa que siguin els llocs favorits per a aquestes activitats.
Pel que fa a l'observació d'ocells o birdwatching, us recomanem els itineraris proposats al web del Patronat de Turisme de les Terres de l'Ebre.
Butlletí electrònic Birdwatching Terres de l'Ebre
Els estudiosos i també els aficionats a la naturalesa troben als parcs i paratges naturals indrets especialment interessants per observar la fauna, la flora i els paisatges.
A Catalunya hi ha una llarga i fructífera tradició naturalista.
Encara que és obvi que es pot contemplar i estudiar la natura a molts llocs fora dels parcs naturals, és evident també que la riquesa del patrimoni natural als espais protegits, sumada a les facilitats en forma d'infraestructures i equipaments que aquests ofereixen, fa que siguin els llocs favorits per a aquestes activitats.
Els parcs naturals costaners són especialment importants per a l'avifauna, ja que constitueixen punts d'aturada en les rutes migratòries de centenars d'espècies d'ocells, a més de ser llocs on nien i es reprodueixen desenes d'espècies més.
Si es vol practicar l'ornitologia, a Catalunya tenim tres dels espais protegits més rellevants de l'àmbit europeu: el delta de l'Ebre, el delta del Llobregat i els aiguamolls de l'Empordà.
Tots tres tenen una àmplia xarxa d'equipaments preparada per als aficionats als ocells, amb aguaits, observatoris, miradors, etc.
També els tres parcs organitzen regularment activitats per conèixer la fauna pròpia, com per exemple el Dia Mundial dels Ocells, que se celebra el 3 d'octubre de cada any, o cursets i tallers de divulgació de grups de fauna específics.
Consulteu la nostra agenda d'activitats.
A tots els altres parcs i paratges naturals també és possible anar-hi a observar la fauna salvatge.
Tot i que pot resultar més complex, i no es disposa d'una xarxa d'equipaments tan extensa com l'específica per a l'avifauna a les zones humides, tots els parcs permeten observar una gran quantitat d'espècies interessants.
És molt útil, però, disposar de certs coneixements, formació i pràctica prèvia per poder trobar alguns grups d'animals.
Les institucions públiques com facultats de ciències naturals, acadèmiques o entitats naturalistes del país ofereixen una extensa gamma de cursos especialitzats.
Informeu-vos-hi si voleu conèixer més a fons la nostra fauna.
Mamífers, rèptils i amfibis, insectes i altres artròpodes són alguns dels grups de fauna, a més dels ocells, que són estudiats pels experts i per aficionats.
Als parcs hi trobareu la millor «matèria primera» per a aquesta afició i, a més, una oferta d'activitats per poder conèixer alguns dels elements més singulars de la nostra fauna, com pot ser la brama del cérvol, l'observació d'isards, etc.
També hi ha associacions i entitats naturalistes especialitzades en l'estudi i l'observació de la nostra flora.
A Catalunya hi ha força espècies ben rares o bé espectaculars, que justifiquen endinsar-se als nostres parcs.
En les seves instal·lacions hi ha un important fons sobre el món de la pagesia, els oficis tradicionals i els costums familiars en el medi rural.
Una de les cavitats més llargues del món.
La cova està habilitada com a museu interpretatiu de la seva formació geològica i de la presència humana al seu interior.
Antiga fàbrica dedicada a la destil·lació alcohòlica, que forma part del Sistema del Museu Nacional de la Ciència i la Tècnica de Catalunya.
Dedicat a la història del cultiu de la vinya i de l'elaboració del vi a la Conca de Barberà.
És un dels pocs llocs a Catalunya on es pot contemplar el procés d'elaboració de peces de vidre per mitjà de la tècnica del bufat en calent.
El mestre artesà elabora els diferents objectes: setrills, cantis i porrons segons els models tradicionals d'aquesta indústria, que va finalitzar la seva activitat a la població durant la primera meitat del segle XX.
El Museu Comarcal de la Conca de Barberà.
Amb una important col·lecció etnogràfica i arqueològica de la història de la comarca des del paleolític fins als nostres dies.
El Centre d'Interpretació de l'Art Rupestre de les Muntanyes de Prades (CIAR).
Presenta una àmplia introducció a l'art prehistòric mundial i de representacions de les pintures i gravats de les muntanyes de Prades, que van ser declarades Patrimoni Mundial per la UNESCO l'any 1998.
Les seves sales contenen una magnífica col·lecció d'escultures i pintures d'art religiós.
Antics molins fariners que conserven en el seu interior les quatre moles i els diferents elements per moldre tot tipus de gra, i que van funcionar fins a finals del segle XIX.
A l'Espluga de Francolí, el mes d'agost té lloc la Festa de la Verema de la DO Conca de Barberà, amb una important mostra de vins i caves de la comarca, amb degustació, venda i una demostració de l'obtenció del primer most.
A Vimbodí i Poblet, s'ofereix al visitant una gran varietat de coques dolces i de recapte molt apreciades arreu.
També els enormes «braços de gitano» elaborats en aquesta vila són reconeguts a tota la comarca.
Alhora es pot realitzar la compra i degustació de les nous i dels vins de la DO Conca de Barberà de la cooperativa de pagesos.
A tota la comarca es poden visitar els cellers modernistes anomenats també «catedrals del vi», on s'elaboren vins de la DO Conca de Barberà, així com cava de gran qualitat a partir de les varietats de raïm autòctones de la zona.
Té lloc cada any als voltants de la Diada de Sant Jordi, amb la representació de la llegenda, mercats medievals, concursos, exposicions, etc.
A la població de Vimbodí i Poblet, cada cinc anys, amb motiu de les festes extraordinàries en honor a la Mare de Déu dels Torrents, la seva imatge és portada al poble, que per a aquesta ocasió omple els seus carrers i balcons de catifes de flors i enramades.
A pràcticament totes les poblacions de la Conca de Barberà s'organitzen periòdicament concursos i exposicions de pintura i de fotografia, concerts, trobades i aplecs, mostres de temàtica diversa i festes tradicionals i populars.